**vlada republike srbije**

**Projekat „Znanjem do posla– Е2Е”, faza 2, 7F-08747.02,**

**ZAHTEV ZA DOSTAVLJANJE PONUDE**

**za angažovanje individualnog konsultanta za pružanje podrške Ministarstvu za rad, zapošljavanje, boračka i socijalna pitanja – izrada Nacrta zakona o radnim praksama u Republici Srbiji**

Vlada Republike Srbije je dobila donaciju Švajcarske Konfederacije preko Švajcarske agencije za razvoj i saradnju (SDC) u okviru projekta „Znanjem do posla– Е2Е” Faza 2, za period od 1. januara 2020. do 31. decembra 2021, i ima nameru da deo sredstava usmeri na finansiranje ove aktivnosti.

Od angažovanog konsultanta/konsultantkinje se očekuje da pruži podršku Ministarstvu za rad, zapošljavanje, boračka i socijalna pitanja u regulisanju radne prakse, kroz izradu Nacrta zakona o radnim praksama.

### Projektni zadatak i opis posla/očekivani rezultati

Izabrani konsultant/konsultantkinja će pružiti usluge u cilju podrške Ministarstvu za rad, zapošljavanje, boračka i socijalna pitanja u sledećim aktivnostima:

* Na bazi prethodno urađenih analiza, trenutne situacije u Republici Srbiji u domenu radnih praksi, kao i na bazi najboljih praksi u svetu, EU i regionu izraditi nacrt zakona o radnim praksama u Republici Srbiji i dostaviti predlog nacrta zakona Ministarstvu za rad, zapošljavanje, boračka i socijalna pitanja i SIPRU (Tim za socijalno uključivanje i smanjenje siromaštva Vlade Republike Srbije);
* Pružiti podršku Ministarstvu za rad, zapošljavanje, boračka i socijalna pitanja u organizovanju i sprovođenju procesa konsultacija sa svim zainteresovanim stranama kako bi se sagledali njihova mišljenja, sugestije, komentari na nacrt zakona o radnim praksama;
* Predstaviti nacrt zakona o radnim praksama na sednici Radne grupe koju je Ministarstvo za rad, zapošljavanje, boračka i socijalna pitanja osnovalo za regulisanje radne prakse i sakupiti/obraditi sva mišljenja koja se budu iznela;
* Pružiti podršku Ministarstvu za rad, zapošljavanje, boračka i socijalna pitanja u organizaciji i sprovođenju procesa javnih konsultacija/javne rasprave u skladu sa obavezama koje definiše Zakon o planskom sistemu
* Na osnovu svih prikupljenih mišljenja i povratnih informacija iz procesa javnih konsultacija, izraditi izveštaj o javnoj raspravi;
* Izraditi finalnu verziju nacrta Zakona o radnim praksama i dostaviti na mišljenje Ministarstvu za rad, zapošljavanje, boračka i socijalna pitanja i SIPRU Timu.

### Trajanje angažmana

Očekivani period angažovanja konsultanata/kinja koji ispune kriterijume je od 1. septembra 2021. godine do 31. decembra 2021. godine.

**Zainteresovani konsultant/konsultantkinja treba da ispunjava sledeće uslove:**

* Univerzitetska diploma od najmanje 4 godine u oblasti pravnih nauka ili ekvivalentnih 15 godina relevantnog iskustva u podršci institucijama Vladi Republike Srbije u procesu reformi institucionalnog, zakonodavnog i okvira javnih politika koji se reformiše kroz proces EU integracija
* Master diploma u oblasti prava ili položen pravosudni ispit će se smatrati prednošću
* Najmanje 10, poželjno 12 godina radnog iskustva u izradi/izmeni zakona u skladu sa domaćim pravnim okvirom gde će se iskustvo u pisanju zakona u skladu sa odredbama Zakona o planskom sistemu smatrati prednošću
* Odlično poznavanje i iskustvo strateškog, zakonodavnog i institucionalnog okvira za zapošljavanje/zapošljavanje mladih sa fokusom na različite tipove radnog angažmana praktikanata (radnih praksi, stručnih praksi, stažiranja, volontiranja itd.)
* Dokazivo iskustvo u izradi različitih zakona, učešču u radu radnih grupa za izradu zakona, organizovanja i sprovođenja procesa javnih konsultacija
* Iskustvo u konsultantskom i savetodavnom radu u oblastima od značaja za projektni zadatak smatraće se prednošću
* Prednošću će se smatrati i iskustvo u sprovođenju studija, istraživanja i projekata u vezi sa radnim praksama kao i poznavanje EC preporuke o standardima kvaliteta za stražiranje
* Odlično poznavanje engleskog jezika i tečno znanje srpskog jezika
* Odlične komunikacione veštine, veštine pisanja i prezentovanja
* Odlične analitičke veštine

### Izbor će se vršiti primenom metode: „Izbor konsultanata na osnovu kvaliteta i cene“ u skladu sa postupkom predviđenim Prilogom br. 4 iz Sporazuma između Vlade Švajcarske Konfederacije i Vlade Republike Srbije u vezi sa donacijom za projekat „Znanjem do posla– Е2Е” Faza 2, 7F-08747.02, za period od 1. januara 2020. do 31.decembra 2021, koji možete pogledati na: <http://socijalnoukljucivanje.gov.rs/wp-content/uploads/2020/04/Prilog-broj-4.doc>

Napomena: Ukoliko konsultant/kinja ima status državnog službenika/ce ili javnog službenika/ce prema relevantnoj zakonskoj regulativi, konsultant/kinja je dužan/a da obezbedi pisanu saglasnost poslodavca o dodatnom angažovanju i nepostojanju sukoba interesa.[[1]](#footnote-1)

Opis Projektnog zadatka, detaljno uputstvo i formulari za podnošenje ponuda možete preuzeti sa linka: <http://socijalnoukljucivanje.gov.rs/rs/o-nama/javne-nabavke/>

**Zainteresovani kandidati će podnositi ponude u zatvorenim kovertama najkasnije do 27.08.2021. do 16:00 časova, poštom ili lično na adresu:**

Tim za socijalno uključivanje i smanjenje siromaštva

Bulevar Milutina Milankovića 106

11070 Novi Beograd

Za dodatne informacije možete se obratiti u pisanoj formi na mail: [a.roncevic@gov.rs](mailto:a.roncevic@gov.rs)

1. Zakon o državnim službenicima ("Sl. glasnik RS", br. 79/2005, 81/2005 - ispr., 83/2005 - ispr., 64/2007, 67/2007 - ispr., 116/2008, 104/2009, 99/2014, 94/2017, 95/2018 i 157/2020) i Zakon o zaposlenima u javnim službama ("Sl. glasnik RS", br. 113/2017, 95/2018, 86/2019 i 157/2020). [↑](#footnote-ref-1)